題畫盧仝長鬚赤脚
作者：方回
朝代：宋

paragraphs: 玉川破屋數間洛城中，一時際遇赤尹昌黎公。
贈以大篇意甚侈，不數李渤溫造兼石洪。
買羊沽酒分俸給，時攀綠駬下虛空，月天桃李醺春風。
豈惟百世之下知盧仝，併使長鬚赤脚名無窮。
誰其畫者善遊戲，不畫盧仝畫奴婢。
想見煎茶七碗時，此曹頗亦霑餘味。